Kilder til VG: Frp og Høyre danner regjering
Ifølge VGs opplysninger skal dette utfallet ha blitt bekreftet i de interne møtene i både Venstre og KrF. Det ligger i løftene fra før valget at småpartiene likevel vil støtte den nye regjeringen. VG får opplyst at de fire partilederne vil kunngjøre en bred politisk avtale, som vil være avgjørende for hvordan partiene skal forholde seg i mange av de vanskelige sakene de har diskutert. VG kjenner til at de siste dagene i sonderingene er blitt brukt til å avklare hva KrF og Venstre kunne få av politiske innrømmelser, selv om de ikke ble med i regjering. Flere andre medier melder om det samme utfallet mandag kveld. VG Direkte:Få siste nytt om regjeringsskiftet og se pressekonferansen direkte her! De fire partiene har varslet en felles pressekonferanse på Stortinget mandag kveld. Den vil finne sted når alle er klare - tidligst klokken 20. Høyre-leder Erna Solberg ville ikke røpe resultatet da hun forlot Høyres hus i 19.30-tiden. - Vi er utrolig godt forberedt på å styre de neste fire årene, for vi kjenner hverandres politikk veldig godt, sa Solberg på vei mot Stortinget.Venstres stortingsgruppe ble ferdige med møtet sitt på Stortinget like før klokken 19 mandag kveld. - Det jeg har lagt frem, er gruppen veldig fornøyd med. Jeg håper også opinionen blir fornøyd med det når vi møtes igjen, sier Grande. - Var gruppa enig med rådet ditt? - Jeg fikk veldig stor støtte i gruppen, det var veldig hyggelig. Jeg følt jeg har hatt et parti som har backet oss veldig godt. Det sier noe om en positiv partikultur i Venstre. - Alles konklusjoner er viktig nå, sier Skei Grande på vei ut.Grande sier hun ikke vet hva KrF har kommet fram til i sitt møte, som har gått parallellt med Venstres. - Nei, jeg har vært i et rom uten mobiler, sier hun til VG. - Når dere ikke har lagt opp til møter mellom lederne, så må dere vite hva de har tenkt? - Jo, men jeg er oppriktig spent. Det har vært reelle avgjørelser i møtene i dag.
Om kort tid vil partilederne bekrefte, ifølge VGs opplysninger, at Høyre og Frp vil starte regjeringsforhandlinger. Det betyr at KrF og Venstre blir stående utenfor.